Diari Oficial de la Generalitat Valenciana


Sumari del DOGV 9892, del 15-07-2024 (2024/7031)

RESOLUCIÓ de 10 de juliol de 2024, del director general de Relacions amb Les Corts, de la Presidència de la Generalitat, per la qual es publica el Conveni marc entre la Generalitat, a través de la Conselleria de Sanitat, i la Fundació de la Comunitat Valenciana per a la Gestió de l’ Institut d’ Investigació Sanitària i Biomèdica d’ Alacant (ISABIAL), per a regular les relacions de col·laboració entre el Departament de Salut Alacant-Hospital General dependent de la conselleria amb competències en materia de sanitat i la Fundació.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9892

Data del DOGV
:   15-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7031

CVE
:   EWOL-R-0508-9707

Data del document
:   10-07-2024

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria de Sanitat
    * Fundació de la Comunitat Valenciana Per A la Gestió de L'Institut d'Investigació Sanitària i Biomèdica d'Alacant
    * cooperació administrativa

La Generalitat, a través de la Conselleria de Sanitat i la Fundació de la Comunitat Valenciana per a la Gestió de l’ Institut d’ Investigació Sanitària i Biomèdica d’ Alacant han subscrit, prèvia tramitació reglamentària, els dies 13 i 10 de maig de 2024, respectivament, el conveni marc per a regular les relacions de col·laboració entre el Departament de Salut Alacant-Hospital General dependent de la conselleria amb competències en materia de sanitat i la Fundació, per la qual cosa conforme amb el que es preveu en l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 10 de juliol de 2024 i número 0650/2024, procedix la publicació en el Diari Oficial de la Generalitat Valenciana, que figura annex a esta resolució.

*Conveni marc entre la Generalitat, a través de la Conselleria de Sanitat, i la Fundació de la Comunitat Valenciana per a la Gestió de l’Institut d’Investigació Sanitària i Biomèdica d’Alacant (ISABIAL), per a regular les relacions de col·laboració entre el Departament de Salut Alacant-Hospital General, dependent de la conselleria amb competències en matèria de sanitat, i la Fundació.*

REUNITS

D’una banda, l’Honorable Sr. Marciano Gómez Gómez, conseller de Sanitat, en representació de la Generalitat, nomenat mitjançant el Decret 11/2023, de 19 de juliol, del president de la Generalitat, pel qual nomena les persones titulars de les vicepresidències i de les conselleries (DOGV núm. 9643/19.07.2023), d’acord amb el que es disposa en l’article 6.3 del Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre, en relació amb l’article 75 del Decret 112/2023, de 25 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat (DOGV núm. 9647/25.07.2023), i l’article 4.2 del Decret 135/2023, de 10 d’agost, del Consell, pel qual s’aprova el Reglament orgànic i funcional de la Conselleria de Sanitat (DOGV 9661/14.08.2023).

D’altra banda, la Sra. Elena Bertomeu González, en qualitat de directora gerent de la Fundació de la Comunitat Valenciana per a la gestió de l’Institut d’Investigació Sanitària i Biomèdica d’Alacant (d’ara en avant, la Fundació), amb seu social a Alacant, avinguda Pintor Baeza, número 12, codi postal 03797 i CIF K95618591, segons l’acord adoptat pel patronat de la Fundació, amb data 22 de desembre de 2022, i la Resolució de 27 de març de 2023, del president de la Fundació, publicada en el DOGV núm. 9566, de 31 de març de 2023, en virtut de la representació delegada del patronat, regulada en l’article 33 dels estatuts vigents de la Fundació i elevada a públic en escriptura de data 10 de maig de 2023, amb número de protocol 1161, davant del notari d’Alacant Sr. José Perfecto Verdú Beltrán.

Les dos parts

MANIFESTEN

I. Que la Generalitat, a través de la conselleria amb competències en matèria de sanitat, té la voluntat d’impulsar la investigació, el desenvolupament i la innovació biomèdics, així com la docència i la formació del personal en l’àmbit sanitari, i per això va promoure la creació de fundacions del sector públic als hospitals.

II. Que la Fundació es va constituir amb la voluntat d’impulsar i promoure la investigació científica, la docència i la formació del personal de l’àmbit sanitari en el si de l’Hospital General Universitari d’Alacant i del seu departament de salut (Departament de Salut Alacant-Hospital General).

III. Que la Fundació és una institució sense ànim de lucre, amb personalitat jurídica pròpia, constituïda davant notari el 3 d’abril de 2019 i amb els seus propis estatuts, aprovats pel Govern Valencià en la reunió del Consell del dia 22 de març de 2019 i inscrita en el Registre de fundacions de la Comunitat Valenciana, segons la Resolució de 13 de juny de 2019, del secretari autonòmic de la Conselleria de Justícia, Administració Pública, Reformes Democràtiques i Llibertats Públiques, amb el número 231A. Amb data 4 de març de 2019, la Fundació va sol·licitar l’acreditació com a Institut d’Investigació Sanitària pel Ministeri de Ciència, Innovació i Universitats.

IV. Que, segons els seus estatuts vigents, la Fundació té com a fins principals promoure, afavorir, difondre, desenvolupar i executar la investigació cientificotècnica i la innovació sanitària i biomèdica, i col·laborar en la millora de la qualitat de l’assistència en l’àmbit del departament, així com la cooperació al desenvolupament de tercers països en matèria d’investigació i de millora de l’assistència sanitària.

V. Que, d’acord amb els seus objectius, la Fundació no realitza cap encomanda de gestió de les previstes en la secció segona del capítol I del títol preliminar de la Llei 9/2017, de 8 de novembre, de contractes del sector públic.

VI. Que la firma del present conveni marc i els seus convenis específics de desenvolupament no permetrà a les parts firmants la subscripció de contractes onerosos entre elles, ni les eximix del compliment de la Llei de contractes del sector públic en les seues relacions.

VII. Que de conformitat amb l'article 26.3 de la Llei 1/2015, de 6 de febrer de la Generalitat, d'Hisenda Pública, del Sector Públic Instrumental i de Subvencions, el present Conveni Marc no comporta cap obligació econòmica ni per a la Fundació ni per a la Generalitat, sense perjuí de l'eventual subscripció de convenis específics que puguen formalitzar-se amb posterioritat.

VIII. Que este conveni marc queda subjecte al que es disposa en este, excloent-ne l’assumpció per part de la Fundació de competències que ostente en exclusiva la Conselleria de Sanitat. Ans al contrari, constituïx una aliança de cooperació i benefici mutu, de naturalesa no onerosa, per al foment i el desenvolupament de la investigació, la innovació i la docència biomèdiques en el Departament.

IX. Que amb anterioritat a este document, les parts van formalitzar el conveni marc corresponent, de data 13 de gener de 2020. Una vegada esgotada la vigència d’este sense acordar cap pròrroga, es fa necessari formalitzar el present acord.

Les parts es reconeixen la plena capacitat per a formalitzar el present acord marc i subscriuen les següents:

CLÀUSULES

*Primera. Objectiu del conveni*

L’objecte d’este conveni marc és regular les relacions de col·laboració entre el Departament de Salut Alacant-Hospital General (d’ara en avant, el Departament), dependent de la conselleria amb competències en matèria de sanitat, i la Fundació ISABIAL. Les àrees de col·laboració objecte d’este acord seran:

1. La investigació biomèdica, assajos clínics i R+D+I que es duguen a terme en el Departament.

2. El foment de l’intercanvi, nacional i internacional, de coneixements, encaminat a aconseguir la major rellevància científica i clínica del Departament.

3. L’activitat docent formativa de grau, postgrau i formació especialitzada que es realitze en el Departament per a promoure la formació continuada del personal sanitari i investigador i el reciclatge d’este.

4. La gestió del procés d’investigació i dels servicis resultants del present acord.

*Segona. Àmbit de cooperació*

L’àmbit del present conveni marc s’estén als aspectes següents, que requerixen, per a ser efectius, la formalització posterior de convenis o acords singulars:

1. Investigació biomèdica

En concordança amb els seus fins fundacionals, la Fundació desenvoluparà investigació biomèdica en el Departament i establirà les directrius, l’acreditació de grups, de projectes i de processos d’investigació per a garantir la qualitat d’estos, així com la cooperació i la participació amb altres institucions en projectes multicèntrics d’abast nacional o internacional. Així mateix, fomentarà la cultura d’investigació sanitària i biomèdica d’excel·lència, dirigida al malalt i a la malaltia, donarà suport a la realització de projectes d’investigació d’interés per al Departament i impulsarà la translació dels assoliments científics cap a la millora de la pràctica clínica i de la qualitat assistencial del Departament.

2. Assajos clínics

La Fundació desenvoluparà els assajos clínics en el Departament i establirà la relació contractual amb els patrocinadors dels estudis. Els òrgans i comités propis de l’Hospital col·laboraran amb la Fundació per a facilitar el desenvolupament d’esta labor.

Així mateix, la Fundació podrà actuar com a «promotora» en estudis proposats des del Departament o per grups de científics amb participació de personal sanitari d’altres entitats integrades en la Fundació.

La Fundació vetlarà perquè els assajos clínics que es realitzen en el Departament complisquen la normativa vigent.

3. Valorització del coneixement

La Fundació establirà les prioritats i les directrius necessàries que potencien la valorització del coneixement, de les idees i de les invencions generades fruit de la investigació desenvolupada en el Departament.

La Fundació assumirà les funcions de gestió, valorització i transferència del coneixement generat en el Departament, mitjançant les fórmules que considere més adequades.

4. Activitats docents, de formació i de difusió

La Fundació podrà realitzar, en favor del Departament, activitats docents destinades a impulsar la formació continuada i especialitzada dels postgraduats, facultatius, personal sanitari i investigador, així com organitzar i/o tutelar la realització de cursos postgrau, cursos de formació, estudis de tercer cicle, tallers, congressos i reunions científiques; establir ajudes per a la formació continuada i reciclatge en investigació (assistència a congressos, reunions científiques, cursos de formació, etc.), i difondre a la societat els assoliments científics i mèdics del Departament, amb la qual cosa promourà la cultura d’investigació dins d’este.

5. Cooperació internacional i desenvolupament

La Fundació podrà, amb el suport i amb l’autorització prèvia del Departament, establir els programes d’intercanvi nacional i internacional en les instal·lacions del Departament per a afavorir la incorporació de nous coneixements i per a facilitar tots els processos d’R+D+I, a través de convenis específics.

*Tercera. Incidència pressupostària*

El present conveni marc no comporta dotació de nous llocs de treball, ni inversions en infraestructura o equipament, ni cap gasto en l’aplicació, raó per la qual no té cap incidència pressupostària, ni genera repercussions econòmiques a la Generalitat.

*Quarta. Gestió de la investigació i dels recursos que se’n deriven*

L’activitat investigadora sanitària i biomèdica que la Fundació duga a terme en el Departament abastarà els aspectes científics, tècnics, econòmics, administratius, contractuals i legals, i establirà les directrius necessàries que potencien esta activitat.

La Fundació vetlarà perquè els drets de propietat que es derivaren de la investigació i del coneixement estiguen convenientment protegits, d’acord amb la llei i els criteris establits d’acord comú entre la Fundació i la conselleria amb competències en matèria de sanitat, i en promourà l’explotació. Per a això, s’adoptaran les iniciatives i s’impulsaran els tràmits legals i els acords amb tercers que siguen necessaris per a fomentar l’explotació dels resultats de l’R+D+I biomèdica i el seu retorn, mitjançant les fórmules més adequades (patents, acords de desenvolupament amb empreses, *joint ventures*, *spin-offs*, etc.).

D’altra banda, la Fundació podrà col·laborar amb el Departament en projectes, servicis, custòdia, producció i distribució de biomaterials derivats de la investigació desenvolupada en el Departament, quan siga requerit/encomanat/sol·licitat per este últim o per la conselleria amb competències en matèria de sanitat, respectant en tot moment l’ordenament jurídic vigent.

*Quinta. Recursos per al desenvolupament del conveni. Regulacions específiques*

La Fundació es compromet a dirigir les activitats d’investigació, desenvolupament tecnològic (R+D+I), docència i col·laboració nacional i internacional, així com la intermediació davant de tercers, mitjançant els seus recursos propis, així com gestionant els que pose a la seua disposició el departament de salut per a desenvolupar estos fins, que han de quedar supeditats a la instrucció del corresponent compliment dels tràmits que establix la legislació de patrimoni de la Generalitat, i amb la subscripció prèvia d’un conveni singular de desenvolupament i concreció de cada una de les actuacions.

Per a facilitar que la Fundació puga dur a terme estes activitats, el Departament, en funció de les seues possibilitats, podrà posar a la disposició de la Fundació espais i instal·lacions per a investigació, desenvolupament i explotació dels resultats de la investigació, la formació i la docencia, sempre d'acord amb la legislació en vigor referent al patrimoni de la Generalitat. La titularitat d’estos espais i instal·lacions continuarà sent del Departament. La Fundació farà bon ús dels locals, instal·lacions i recursos posats a la seua disposició, i podrà contribuir a la seua millora i funcionalitat.

Mitjançant els seus comités assessors, el Departament prestarà el suport necessari a la Fundació en la presa de decisions.

La Fundació serà competent per a gestionar contractes, convenis i acords, en els seus aspectes administratius, legals, econòmics i tècnics, relacionats amb les activitats d’investigació, desenvolupament tecnològic i innovació.

En desenvolupament del present conveni marc, es podran subscriure convenis singulars que podran preveure finançament específic per a projectes o actuacions concretes.

En relació amb el personal:

– La Fundació podrà contractar personal i/o concedir beques, d’acord amb la legislació vigent, per a desenvolupar els projectes d’investigació, formació i docència en els espais habilitats a este efecte pel Departament. En els casos en què siga necessari, la Fundació vetlarà perquè s’adopten les mesures de caució necessàries (assegurances) per al desenvolupament de les funcions per a les quals s’hagen contractat. Estes mesures de caució no implicaran cap obligació per a la conselleria amb competències en matèria de sanitat, que no assumirà cap responsabilitat sobre este tema.

– La Conselleria reconeixerà, a l’efecte de baremació en ofertes públiques d’ocupació, els servicis prestats a través de la Fundació, tant als investigadors contractats com a la resta de personal, en la mesura que la normativa ho permeta.

– El Departament col·laborarà i coordinarà les activitats relatives a la prevenció de riscos laborals en els espais del Departament en els quals desenvolupe la seua activitat la Fundació.

En relació amb els béns adquirits i material inventariable:

– El material inventariable que s’adquirisca a conseqüència dels fons gestionats i administrats per la Fundació pot no arribar a constituir necessàriament patrimoni últim d’esta.

– Podrà estar transitòriament adscrit a la Fundació i posteriorment ser cedit al Departament, que es comprometrà al seu manteniment posterior, amb l’acceptació prèvia de la cessió per part de la conselleria amb competències en matèria de sanitat o la direcció econòmica del Departament. Els mecanismes per a la cessió s’establiran mitjançant un acord específic entre la Fundació i la conselleria amb competències en matèria de sanitat, que haurà de respectar la legislació i/o compromisos relatius a la seua adquisició.

– En el cas de concessió d’ajudes públiques per a l’adquisició de béns l’usufructuari dels quals siga el Departament i per a les quals es requerisca cofinançament, es podran formalitzar convenis de col·laboració específics entre la conselleria amb competències en matèria de sanitat i la Fundació, perquè aquella assumisca part del cofinançament, sempre que hi haja crèdit adequat i suficient per a això.

*Sexta. Convenis específics*

Per al desenvolupament d’activitats específiques, no previstes en el present conveni marc o que requerisquen una regulació pròpia, la Fundació i la conselleria amb competències en matèria de sanitat podran subscriure convenis específics, sempre a l’empara del present conveni marc.

Els convenis específics esmentats establiran les seues condicions particulars de desenvolupament o d’execució, i és d’aplicació subsidiària el present conveni marc en tot el que no regulen estos convenis, que no podran contradir el que s’establix en este.

*Sèptima. Relació juridicolaboral del personal del Departament que col·labore amb la Fundació*

El personal administratiu, tècnic o sanitari del Departament que circumstancialment done suport a la Fundació, continuarà mantenint la seua dependència orgànica i relació juridicocontractual amb el Departament.

Per tant, els empleats del Departament hauran d'anar degudament identificats com a tals, només rebran instruccions dels seus superiors en el Departament, rebran la concessió de les vacacions des del Departament i el correu electrònic que utilitzaran serà el propi de la Generalitat Valenciana.

En cap cas esta col·laboració estarà enquadrada en els supòsits de cessió il·legal de treballadors.

*Octava. Col·laboració amb la Generalitat i coordinació amb la conselleria amb competències en matèria de sanitat*

La Fundació col·laborarà amb la conselleria amb competències en matèria de sanitat i facilitarà l’accés a les dades relatives a l’execució del present acord, així com en l’elaboració d’estadístiques, avaluació i seguiment del Pla valencià d’investigació científica, desenvolupament tecnològic i innovació (PVIDI), o el seu equivalent, sense perjuí del compliment del que s’establix en la normativa de protecció de dades de caràcter personal.

Les activitats emparades pel present conveni marc es duran a terme en coordinació amb les directrius estratègiques en investigació biomèdica establides per la Conselleria amb competències en matèria de sanitat, en el marc del Pla nacional d’investigació en salut o equivalent, per a optimitzar l’eficiència en la gestió dels recursos, les directrius i les polítiques en matèria d’investigació, desenvolupament i innovació sanitària, i es garantirà en tot moment l’observança dels imperatius ètics i la deontologia professional.

*Novena. Modificació del conveni*

La conselleria amb competències en matèria de sanitat i la Fundació col·laboraran en tot moment d’acord amb els principis de bona fe i eficàcia per a assegurar l’execució correcta dels pactes i per a fomentar i impulsar el desenvolupament de la cooperació entre les dos entitats.

Una vegada perfeccionat el present conveni, qualsevol de les parts podrà proposar introduir-hi modificacions, justificant degudament la seua necessitat. Les modificacions hauran d’adoptar-se per unanimitat de les dos parts i formalitzar-se per escrit, com a addenda a este, i es requeriran els mateixos tràmits que els previs a la subscripció del present acord, en virtut de l’article 12 del Decret 176/2014.

*Dècima. Vigència*

El present conveni entrarà en vigor en el moment en què es firme, i tindrà una duració de quatre anys, que podran ser prorrogables per quatre anys més, per acord exprés de les parts, abans de la finalització del termini de vigència del conveni.

Tot i el que s’ha estipulat anteriorment, es consideren causes de resolució del present conveni marc:

*a*) El transcurs del termini de vigència del conveni sense haver-se acordat la pròrroga d’este.

*b*) L’acord unànime de tots els firmants.

*c*) L’incompliment de les obligacions i els compromisos assumits per part d’algun dels firmants.

*d*) La desaparició de les circumstàncies que van donar origen a este.

*e*) Per decisió judicial declaratòria de la nul·litat del conveni.

*f*) Per qualsevol altra causa diferent de les anteriors prevista en el conveni o en altres lleis.

*Onzena. Comissió mixta de seguiment i resolució de conflictes*

Per al seguiment del present acord es constituïx una comissió mixta integrada per tres representants de la Conselleria de Sanitat, designats per la persona titular de la direcció general amb competències en matèria d’investigació sanitària, i tres representants de la Fundació, amb les funcions descrites en l’article 9 del Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre. Són les següents:

1. Supervisar l’execució del conveni, així com adoptar les decisions i dictar les instruccions necessàries amb la finalitat d’assegurar la realització correcta de les activitats convingudes, incloent-hi a este efecte la solució, en primera instància, de les controvèrsies d’interpretació i compliment que puguen plantejar-se respecte dels convenis subscrits.

2. Informar les parts dels retards i les incidències que es puguen presentar durant l’execució del conveni, així com, si és el cas, proposar les corresponents actualitzacions o modificacions en les anualitats derivades del retard.

3. Emetre, en el cas que així es preveja, un informe o valoració final sobre el grau de compliment dels objectius consignats en el conveni subscrit, en el qual expressament caldrà fer menció a la comprovació de la circumstància que la suma de les aportacions que, si és el cas, facen els diferents subjectes obligats pel conveni en cap cas sobrepassa el cost de l’activitat a finançar, ni el valor de mercat d’esta.

Esta comissió estarà presidida per la persona titular del servici amb competències en matèria d’investigació sanitària de la Conselleria de Sanitat. Atés que el nombre de membres de la comissió és parell, es pot originar empat en les votacions, per la qual cosa, en este supòsit, s’entendrà el vot de qualitat del president de la comissió.

En la designació dels representants en la comissió mixta es procurarà la presència equilibrada de dones i hòmens, en aplicació del que es preveu en el III Pla d’igualtat de dones i hòmens de l’Administració de la Generalitat, aprovat per l’Acord del Consell, de 5 d’agost de 2022.

Esta comissió es reunirà en cas que se susciten conflictes relatius a la interpretació del present acord o relatius a l’execució d’este, o en el cas que alguna de les parts convenients el sol·licite. Es remetrà a la direcció general amb competències en matèria d’investigació de la Conselleria de Sanitat una còpia de les actes, acords o informes que, si és el cas, emeta la comissió en el desenvolupament i l’execució de les funcions que tinga designades.

Aquelles qüestions litigioses que no puguen ser dirimides per la comissió mixta de seguiment, es resoldran mitjançant la jurisdicció contenciosa administrativa, d’acord amb la Llei 29/1998, de 13 de juliol, reguladora d’esta jurisdicció.

*Dotzena. Publicitat*

Totes les activitats incloses en l’àmbit d’aplicació del present conveni marc que siguen objecte de divulgació, difusió o publicació, hauran de fer constar de manera expressa que es realitzen en virtut d’un conveni marc subscrit entre la Conselleria de Sanitat de la Generalitat i la Fundació de la Comunitat Valenciana per a la Gestió de l’Institut d’Investigació Sanitària i Biomèdica d’Alacant.

El text íntegre d’este conveni marc, una vegada firmat, es publicarà en el *Diari Oficial de la Generalitat Valenciana*, en virtut del que establix l’article 20 del Decret 176/2014, en el termini de deu dies hàbils des de la inscripció del conveni en el Registre de convenis de la Generalitat.

En general, s’haurà de complir amb les obligacions de publicitat derivades del que es disposa en la Llei 19/2013, de 9 de desembre, de transparència, accés a la informació pública i bon govern i, una vegada subscrit el conveni, publicar-lo en el portal de transparència de la Generalitat, GVA-Oberta, de conformitat amb la Llei 1/2022, de 13 d’abril, de la Generalitat, de transparència i bon govern de la Comunitat Valenciana.

I, en prova de conformitat amb tot el que s’ha exposat, prèvia lectura, les parts firmen el present conveni marc, en el lloc i la data indicats en les respectives firmes digitals.

|  |  |
| --- | --- |
| El conseller de Sanitat | La directora gerent de la Fundació |
| Marciano Gómez Gómez  13 de maig de 2024 | Elena Bertomeu González  10 de maig de 2024 |

  
  

València, 10 de juliol de 2024

Jorge Bellver Casaña.

Director general de Relacions amb Les Corts